b'\n_START_ARTICLE_\nDvorec Gomila\n_START_PARAGRAPH_\nDvorec Gomila (nem\xc5\xa1ko UnterErckenstein) je stal v naselju \xc5\xa0mar\xc4\x8dna v ob\xc4\x8dini Sevnica.\n_START_SECTION_\nZgodovina\n_START_PARAGRAPH_\nDvorec Gomilo (Unterekckenstein) je v za\xc4\x8detku 17. stoletja pozidal Wolf Engelbert pl. Tschetschker. Leta 1628 je dvorec in gospostvo, ki mu je pripadalo 41 kmetij, zapustil sinu Andreju Danijelu pl. Tschetschker. Po njegovi smrti 1657 ga je podedoval njegov sin Franc Engelbert, kateremu je leta 1703 sledil Janez Sigfrid pl. Tschetschker, ki je imel v letih 1707 in 1709 grad v zakupu. Leta 1728 je bil lastnik Gomile Leopold Zaharija pl. Rastern, ki je posest prodal Janezu Andreju pl. Mordaxu. V rodu Mordaxov mu je sledil Jo\xc5\xbeef Ernest baron Mordax (1739), baron Franc Anton (1754), Jo\xc5\xbeef baron Anton (1795), ki ga je leta 1823 prodal svoji \xc5\xbeeni Jo\xc5\xbeefi, rojeni Hallerstein. Leta 1826 jo je nasledil njen sin Jo\xc5\xbeef, po smrti leta 1831 pa njegova \xc5\xbeena Alojzija, ki je gospostvo zapustila Gustavu grofu Turja\xc5\xa1kemu. Ta je gospostvo leta 1851 prodal Francu grofu Hartigu. Kot lastnik mu je leta 1866 sledil sin Friderik, ki je z Janezom Schinkom posest zamenjal s hi\xc5\xa1o na Dunaju. Schink je \xc5\xbee \xc4\x8dez en mesec Gomilo hkrati s posestvoma Impoljca in Nem\xc5\xa1ka vas prodal industrialcu Hermanu Maier-Lowiju. Posest je potem hitro menjavala lastnike: leta 1871 Teodor Stimpfl, 1873 Franc Ernest Mayr baron Melnhof, 1886 tajni svetnik in \xc4\x8dlan dr\xc5\xbeavnega zbora Adalbert grof Kottulinsky, 1903 ljubljanski odvetnik dr. Ivan \xc5\xa0u\xc5\xa1ter\xc5\xa1i\xc4\x8d, ki je 1907 nepremi\xc4\x8dnino imenovano Bo\xc5\xa1tanj (vklju\xc4\x8devala tudi posestvo Gomilo) prodal veleposestniku v Brezovici pri Zagrebu Jo\xc5\xbeefu Auschu, leta 1915 pa je na posest vpisana kot lastnik Hrva\xc5\xa1ka eskomptna banka v Zagrebu._NEWLINE_Konec 19. stoletja so bili od dvorca vidni \xc5\xa1e samo sledovi. Po prvi vojni je rodbina Jakil na temeljih starega dvorca pozidala nov lovski dvorec. Ime Gomila je dvorec dobil po nekdanjem starej\xc5\xa1em imenu naselja.'